SISÄASIAINMINISTERIÖ	MUISTIO		L U O N N O S 31.5.2010
Neuvotteleva virkamies		31.5.2010
Ilpo Helismaa

VALTIONEUVOSTON ASETUS HÄTÄKESKUSTOIMINNASTA

Yleistä

Lakia hätäkeskustoiminnasta ( / ) sovelletaan pelastustoimen, poliisitoimen sekä sosiaali- ja terveystoimen hätäkeskuspalveluihin. Lain tarkoituksena on edistää väestön turvallisuutta, järjestää hätäkeskuspalvelujen tuottaminen ja parantaa palvelujen saatavuutta ja tasoa.

Hätäkeskuspalveluiden tuottamista varten on sisäasiainministeriön alainen Hätäkeskuslaitos.

Hätäkeskustoiminnasta annetun lain mukaan valtioneuvoston asetuksella voidaan antaa tarkempia säännöksiä toiminnallisen ohjauksen menettelytavoista (3 §), tukipalveluista ja Hätäkeskuslaitoksen muista tehtävistä sekä viranomaisten avustamisesta (4 §), Hätäkeskuslaitoksen johtajan tehtävistä (6 §), päivystystehtävää hoitavan henkilöstön kelpoisuusvaatimuksista (8 §), valtakunnallisen yhteistyöryhmän tehtävistä (14 §), viranomaisten ohjeiden ja suunnitelmien tallentamisesta hätäkeskustietojärjestelmään (18 §) sekä lokirekisterin tietosisällöstä (24 §).

Asetusehdotus on valmisteltu sisäasianministeriön pelastusosastolla virkatyönä yhteistyössä sisäasiainministeriön poliisiosaston ja sosiaali- ja terveysministeriön kanssa. Ehdotuksesta on pyydetty lausunto …

Yksityiskohtaiset perustelut

1 § Soveltamisala

Kyseessä on asetuksen soveltamisalaa koskeva säännös. Hätäkeskuslaitoksen ohjauksesta on säädetty hätäkeskustoiminnasta annetun lain 3 §:ssä, tehtävistä 4 §:ssä, virka-alueesta ja yksiköistä 5 §:ssä, johtamisesta 6 §:ssä, asioiden ratkaisemisesta 7 §:ssä, nimittämisestä ja kelpoisuusvaatimuksista 8 §:ssä, työjärjestyksestä 9 §:ssä, määräaikaisesta virantoimituksesta erottamisesta 10 §:ssä, vastuun siirtymisestä 11 §:ssä, päivystystehtävää suorittavan henkilöstön tehtävistä 12 §:ssä, oikeudesta rajoittaa vastaanotetun ilmoituksen käsittelyä 13 §:ssä, yhteistyöviranomaisten ohjeistuksesta ja valtakunnallisesta yhteisryhmästä 14 §:ssä, viestintäverkoista15 §:ssä, rekistereistä 16 - 25 §:ssä, hälyttämisestä 26 §:ssä ja virkapuvusta 27 §:ssä.

2 § Hätäkeskuslaitoksen toiminnallinen ohjaus

Hätäkeskustoiminnasta annetun lain 3 §:n mukaan sisäasiainministeriö ohjaa ja valvoo Hätäkeskuslaitosta. Hätäkeskuslaitoksen toiminnallisesta ohjauksesta vastaa sisäasiainministeriö kuitenkin yhteistyössä sosiaali- ja terveysministeriön kanssa. Käytännössä ministeriöt valmistelevat myös strategisiin linjauksiin liittyviä asioita yhteistyössä.

Toiminnallinen ohjaus koskee yleensä vuositasolla tapahtuvaa tavoitteiden asettamista. Ohjaukseen sisältyvät toimenpiteet, joilla varmistetaan palveluja laatutaso tehtävien hoidossa ja palvelun tuottamisessa. Toiminnallisten tavoitteiden saavuttamiseksi laaditaan valtion talousarvioasetuksen (1243/1992) 11 §:ssä tarkoitettu tulostavoiteasiakirja eli tulossopimus, jossa sovitaan toiminnan operatiivisista tulostavoitteista ja tavoitteista liittyen eri sektoreihin eli suhteessa poliisitoimeen, pelastustoimeen sekä sosiaali- ja terveystoimeen. Ministeriötason toiminnallinen ohjaus tapahtuu valtionhallinnon tulosohjausmenettelyn puitteissa. 

Toiminnallisen ohjaksen menettelytavoista voidaan säätää valtioneuvoston asetuksella.

Ehdotetun 2 §:n 1 momentin mukaan Hätäkeskuslaitoksen toiminnallisen ohjauksen yhteensovittamista varten olisi valtakunnallinen Hätäkeskuslaitoksen toiminnallisen ohjauksen yhteistyöryhmä (ylijohtajakokous), jossa olisi jäseninä sisäasiainministeriön pelastusylijohtaja ja poliisiosaston osastopäällikkö sekä sosiaali- ja terveysministeriön nimeämä ylijohtaja. Yhteistyöryhmän puheenjohtajana toimisi pelastusylijohtaja.

Asetusehdotuksen 2 §:n 2 momentin mukaan yhteistyöryhmä käsittelisi asiat, jotka koskevat Hätäkeskuslaitoksen strategisia linjauksia ja vuosittaisten tulostavoitteiden asettamista. Yhteistyöryhmän tehtävä olisi yhteen sovittava. Tulossopimuksen hyväksyminen ja muu päätösvalta määräytyisi sen mukaan kuin asianomaista ministeriötä koskevassa työjärjestyksessä tai muussa säännöksessä on säädetty.

Käsiteltävän asian niin vaatiessa yhteistyöryhmän kokoukseen voitaisiin asetusehdotuksen 2 §:n 3 momentin mukaan kutsua myös Hätäkeskuslaitoksen edustaja ja muita asiantuntijoita. Muu asiantuntija voisi olla esimerkiksi Rajavartiolaitoksen edustaja.

3 § Hätäkeskuslaitoksen tehtävät 

Hätäkeskustoiminnasta annetun lain 4 §:n mukaan Hätäkeskuslaitoksen tehtävänä on hätäkeskuspalvelujen tuottaminen ja niihin liittyvä pelastustoimen, poliisitoimen sekä sosiaali- ja terveystoimen viranomaisten toiminnan tukeminen; muut viranomaisten toiminnan tukemiseen liittyvät tehtävät, jotka Hätäkeskuslaitoksen on tarkoituksenmukaista hoitaa (tukipalvelut); sekä hätäkeskuspalveluihin liittyvien tehtävien ja toimintatapojen kehittäminen ja valvonta.

Hätäkeskuspalveluilla tarkoitetaan hätätilanteita koskevien ja muita vastaavia pelastustoimen, poliisin tai sosiaali- ja terveystoimen viranomaisen välittömiä toimenpiteitä edellyttävien ilmoitusten (hätäilmoitus) vastaanottamista ja arviointia sekä ilmoituksen tai tehtävän välittämistä viranomaisten antamien ohjeiden mukaisesti asianomaiselle viranomaiselle tai viranomaisen tehtäviä sopimuksen perusteella hoitavalle.

Hätäkeskuslaitos voi turvallisuuden ylläpitämiseksi ja edistämiseksi hoitaa sen toimialaan soveltuvia muita tehtäviä sekä muulla tavoin avustaa viranomaisia.

Tukipalveluista ja Hätäkeskuslaitoksen muista tehtävistä sekä viranomaisten avustamisesta säädetään tarkemmin valtioneuvoston asetuksella.

Ehdotetussa 3 §:n 1 momentissa säädettäisiin Hätäkeskuslaitoksen pelastustoimen, poliisitoimen sekä sosiaali- ja terveystoimen viranomaisille antamista hätäkeskuspalveluiden tuottamiseen kuuluvista tukipalveluista. Tässä säädettäväksi ehdotetut tukipalvelut liittyisivät viranomaisten välittömiä toimenpiteitä edellyttäviin ilmoituksiin ja niitä annettaisiin Hätäkeskuslaitoksen palveluita käyttävän viranomaisen ennalta antaman ohjeen mukaisesti tai toimintaa johtavan viranomaisen määräyksestä tai pyynnöstä. Näitä tukipalveluita annettaisiin riippumatta siitä, saadaanko viranomaisen välittömiä toimenpiteitä edellyttävä tieto Hätäkeskuslaitoksen välityksellä vai olisiko kyseessä viranomaisen oma-aloitteinen tehtävä. Toimintaa johtava viranomainen voisi määrätä Hätäkeskuslaitoksen hälyttämään lisä- ja erityisresursseja tai muuten muuttamaan ohjeen mukaan hälytettäviä yksiköitä tai muita ohjeen mukaisia toimenpiteitä (vasteen muuttaminen) sekä käynnistämään vaaratilanteessa väestöhälyttimet. Hätäkeskuslaitoksen tehtävänä olisi välittää toimintaa johtavan viranomaisen laatimat hätä- ja viranomaistiedotteet tiedotusvälineille sekä muut operatiiviset tiedotteet. Tällaisia voisivat olla esimerkiksi ensi- ja jatkotiedotteet sekä kiireellisen tieliikenteen häiriötä koskevan tiedon välittäminen tieliikennekeskukseen. Hätäkeskuslaitos selvittäisi viranomaisille tehtävän edellyttämiä sää-, kemikaali- ja muita vastaavia tietoja. Hätäkeskuslaitos välittäisi viranomaisten tekemät virka-apupyynnöt ja muut kiireelliset tukipyynnöt. Hätäkeskuslaitos välittäisi esimerkiksi suuronnettomuus- ja monipotilastilanteiden edellyttämät ennakkoilmoitukset ja muut tarvittavat ennakkotiedot hoitolaitoksille sekä kiireelliset operatiiviseen toimintaan, kuten potilasohjaukseen vaikuttavat tiedotteet toimintayksiköille. Hätäkeskuslaitoksen tehtävänä olisi myös työturvallisuuteen liittyvien varotietojen hakeminen ja välittäminen viranomaisille.

Ehdotetun 3 §:n 2 momentissa säädettäisiin muista kuin viranomaisten välittömiä toimenpiteitä edellyttäviin ilmoituksiin liittyvistä tukipalveluista. Hätäkeskuslaitos antaisi näitä tukipalveluita, mikäli niitä ei ole perusteltua hoitaa pelastustoimen, poliisitoimen tai sosiaali- ja terveystoimen viranomaisten omin toimenpitein. Tehtävänjaosta Hätäkeskuslaitoksen ja sen palveluita käyttävien viranomaisten kesken sovittaisiin sen mukaan kuin se on toiminnallisesti ja taloudellisesti tarkoituksenmukaista. Tällaisia tukipalveluita olisivat esimerkiksi rekisterikyselyt ja tiedonhaut, yhteystietojen selvittäminen, tukipyyntöjen välittäminen toimintaa johtavan viranomaisen pyynnöstä, operatiiviseen viestiliikenteeseen liittyvät tehtävät, järjestelmien toimivuuden testaamiseen liittyvät kokeilut, sekä tehtävien, tietojen ja suoritteiden kirjaaminen. Hätäkeskuslaitokseen kertyy sen toiminnan aikana viranomaisten välittömiä toimenpiteitä edellyttävän tiedon ohella myös muuta tietoa, jolla saattaa olla merkitystä kokonaiskuvan syntymiselle. Hätäkeskuslaitos voisi pitää yllä hätäkeskustoiminnassa syntyvää yksittäisen viranomaisen näkökulmaa laajempaa tilannekuvaa.

Ehdotetun 3 §:n 3 momentin mukaan muiden tehtävien hoitamiselle olisi edellytyksenä se, että niiden hoitaminen ei aiheuttaisi ilmeistä haittaa hätäkeskustoiminnasta annetun lain mukaisten tehtävien hoitamiselle.

4 § Hätäkeskuslaitoksen johtajan tehtävät

Hätäkeskustoiminnasta annetun lain 6 §:n mukaan Hätäkeskuslaitosta johtaa Hätäkeskuslaitoksen johtaja. Hätäkeskuslaitoksen johtaja vastaa Hätäkeskuslaitoksen toiminnan tuloksellisuudesta ja laitokselle asetettujen tavoitteiden saavuttamisesta. Lain 7 §:n nojalla Hätäkeskuslaitokselle kuuluvat asiat ratkaisee Hätäkeskuslaitoksen johtaja tai muu virkamies, jolle sellainen toimivalta on työjärjestyksessä annettu. Lain 9 §:n 3 momentin mukaan Hätäkeskuslaitoksen työjärjestyksestä päättää Hätäkeskuslaitoksen johtaja. Hätäkeskuslaitoksen johtajan tehtävistä säädetään tarkemmin valtioneuvoston asetuksella. Ehdotetun 3 §:n mukaan sen lisäksi, mitä lain 6 §:ssä on säädetty, Hätäkeskuslaitoksen johtaja vastaisi Hätäkeskuslaitoksen hallinnon ja toiminnan järjestämisestä, yleisestä ohjaamisesta, talousarviolainsäädännössä säädetyistä tehtävistä, sekä
toimintaedellytyksiä koskevista periaatteellisesti tärkeistä ja laajakantoisista asioista.

5 § Päivystystehtävää hoitavan henkilöstön kelpoisuusvaatimukset

Hätäkeskustoiminnasta annetun lain 8 §:ssä on säädetty Hätäkeskuslaitoksen johtajan kelpoisuusvaatimuksista. Päivystystehtävää hoitavan henkilöstön kelpoisuudesta säädetään valtioneuvoston asetuksella. Päivystystehtävää hoitavaan henkilöstöön kuuluvat lain 12 §:ssä säädettyjä tehtäviä suorittava henkilöstö, kuten vuoromestari, varavuoromestari ja hätäkeskuspäivystäjän tehtävää hoitavat henkilöt. Ehdotetun 5 §:n 1 momentin mukaan päivystystehtävää hoitavalta henkilöstöltä vaadittaisiin hätäkeskuspäivystäjän tutkinto tai vastaava aikaisempi tutkinto taikka poliisin virkaan vaadittava tutkinto. Kelpoisuusvaatimuksia ei ole perusteltua rajoittaa hätäkeskustoiminnan muutosvaiheessa pelkästään hätäkeskuspäivystäjän tutkintoon. Poliisin virkatutkinnon suorittaneet henkilöt otettaisiin kuitenkin Hätäkeskuslaitoksen palvelukseen samoilla virkanimikkeillä kuin muukin päivystystehtävää suorittava henkilöstö.

5 § 2 momentissa olisi viittaussäännös poliisin hallinnosta annettuun asetukseen (158/1996).

6 § Hätäkeskuslaitoksen valtakunnallisen yhteistyöryhmän tehtävät

Hätäkeskustoiminnasta annetun lain 14 §:n nojalla viranomaisten ja palveluiden tuottajien yhteistoiminnan tehostamiseksi sisäasiainministeriö asettaa Hätäkeskuslaitoksen valtakunnallisen yhteistyöryhmän, jonka tehtävistä voidaan säätää tarkemmin valtioneuvoston asetuksella.

Ehdotetun 6 §:n mukaan Hätäkeskuslaitoksen valtakunnallisen yhteistyöryhmän tehtävänä olisi valtakunnan tasolla riskiarvio-ohjeistusten ja hälytysohjeiden vaste-ehdotusten käsittely ja yhteensovittaminen sekä toimintamallien koordinointi.

7 § Voimaantulosäännös

Laki hätäkeskustoiminnasta tulee voimaan _ päivänä _kuuta 20__. Asetus ehdotetaan tulevaksi voimaan samasta ajankohdasta lukien.

Ehdotetun säännöksen 2 momenttiin otettaisiin tavanomainen säädöksen voimaan tuloon liittyvä säännös, jonka mukaan sen täytäntöönpanon edellyttämiin toimenpiteisiin voidaan ryhtyä ennen säädöksen voimaantuloa. Ennen asetuksen voimaantuloa Hätäkeskuslaitos voisi tämän mukaisesti muun muassa perustaa hätäkeskuslaitostoiminnasta annetun lain mukaisen organisaation edellyttämät virat ja julistaa ne haettavaksi. Hätäkeskuslaitos voisi niin ikään tehdä laitoksen nimityspäätökset ennen asetuksen voimaantuloa. Virat täytettäisiin kuitenkin aikaisintaan asetuksen voimantuloajankohdasta lukien. Edelleen ennen asetuksen voimaantuloa voitaisiin ryhtyä toimenpiteisiin asetusehdotuksen 2 §:n mukaisen Hätäkeskuslaitoksen toiminnallisen ohjauksen
yhteistyöryhmän nimeämiseksi siten, että se voisi aloittaa toimintansa aikaisintaan asetuksen voimaantuloajankohtana.